Boek: Oor die ‘enersheid’ van ‘anderste’ kindersLandé Siebritz, skrywer van ‘Ammal het ‘n anners’, en haar dogter, BeaSabet. (Foto: Verskaf) Landé Siebritz is ŉ eggenoot, ma van twee en haar hande staan vir niks verkeerd nie. Sy het ook nie op haar laat wag om ŉ kinderboek, Ammal het ŉ anners, te skryf toe ŉ storie-idee by haar opkom nie. “Ek is ŉ eerste-keer-boek-ding-doen-mens, maar met ŉ ‘ou’ liefde vir woorde en skryf,” het sy in ŉ onderhoud met Maroela Media gesê. Siebritz woon in Piketberg saam met haar wynmakerman, Jurgen, en hulle twee dogters, EllieSufie en BeaSabet. Sy is ook die stigter van Makskaap, ŉ onderneming wat geleenthede vir kinders met ontwikkelingsuitdagings wil bied. Die idee vir Makskaap het ontstaan uit die Siebritz-egpaar se behoefte om in hulle 12-jarige dogter BeaSabet, wat met globale ontwikkelingsagterstand gebore is, se toekoms te belê. Volgens Siebritz is globale ontwikkelingsagterstand ŉ sambreelterm wat gebruik word vir kinders wat ŉ beduidende vertraging in hul kognitiewe en fisieke ontwikkeling ervaar. Omdat BeaSabet nooit onafhanklik in die arbeidsmark sal kan werk nie, het die Siebritze dit goed gedink om Makskaap as ŉ onderneming vir hulle dogter te begin. Mettertyd word Makskaap se produkte en dienste uitgebrei en so kry ander jong mense in die omgewing ook werksgeleenthede. Ammal het ŉ anners is juis die jongste produk van Makskaap. Siebritz sê hierdie boek is met groot sorg en ŉ dieperliggende behoefte geskryf. “My behoefte was om ŉ storie te skep wat die ‘enersheid’ van ‘anderste’ kinders vir mense verduidelik wat nie gereeld daarmee te doen het nie. Ek sien dikwels dat baie mense half versigtig half bang is om met hierdie kinders te kommunikeer.” Dit beteken egter nie dat daardie kinders se behoeftes verskillend as ander mense sŉ is nie. “BeaSabet se begeertes is eindelik presies dieselfde as joune en myne,” sê Siebritz. “Sy smag ook na liefde en aanvaarding, en wanneer sy siek is, het sy ook medisyne nodig.” Sommige woorde in Ammal het ŉ anners is opsetlik anders geskryf of gebruik om die “annersgeit” van kinders met ontwikkelingsuitdagings te beklemtoon. Siebritz het ook tussendeur van BeaSabet se eie woorde en uitsprake in die storie gebruik. “Die boodskap wat ek aan die leser wil oordra is dat God ons almal saam in hierdie wêreld gesit het. My sterk eienskappe is dalk jou swak eienskappe, en andersom. “As ons leer om mekaar se ‘anders-wees’ beter te verstaan sal dit met ons mensdom heelwat beter gaan.” Ammal het ŉ anners kos R150 (prys onderworpe aan verandering) en is beskikbaar op bestelling. Om die boek te koop stuur ŉ e-pos na [email protected] of bestel dit aanlyn op Makskaap se webwerf.